Ǹdzóe bia. Etiŋili mvɛ́d. Sáləmen Dávid. 2Ǎ Ńtondôbə, mavə́ wa ngǎŋ ai ǹnə́m wámā ósə, malɛ̂ biyə̌ŋ bí mam bíe bísə. 3Wabɔ nâ mə fon ǹdzyéán á túd mə fúguzu ai miǹtag, ńdɔ mǎyia dzwé dóe, ǎ Zāmbá yǎ yób étēde. 4Miǹzízíŋ myáma myadúgán ai mvús; myanyaŋalan, myâman dzáŋ ósū wóe: 5amú o ngátsíg ma ǹtól sósōō. 6O ngádib məyɔŋ bə́háídɛn anyu, o dzáá ḿbə̂ mod ékɔ̄á, o maná mwé mábán éməmáná; 7Ǹzízíŋ ó man yǎ ai sí á ńtīē kɔ́m, o ngámana bətísɔn, mod ǎ tsǒg kīg fə̄ bɔ́. 8Hədá Ǹtondôbə a tɔá á ńtīē kɔ́m, ǎ wóno yǎ étɔá Ńtondôbə dzíé nə́ a tsíg mə̄dzó, 9Énye a tsíg ńtōl yā sí ndon á sósōó, a yi kɔ́bɔ̄ mə̄dzó məyɔŋ á tə́tə̄lə́ 10Ǹtondôbə á bɔ̄ɔ̄ ndá kɔ̄a ású ényɔ́ bátíbili, ndá kɔ̄a ábǒg miǹdzǔg. 11Ébá báyəm dzwé dóe bə́ fīdígi wa; amú ó nə tə dzoge ébá bádzə́ŋ wā, ǎ Ńtondôbə. 12Ńyīán biá ású Ńtondôbə yǎ á tɔá á Síon, yédégán á zāŋ məyɔŋ biyə̌ŋ bí mam bíé ! 13Nyé yǎ ā dzə́ŋ ńwê bod, a dúgan tsog, a nə təge vóan ńtad éngɔ́ngɔ́l mod. 14Kudú ngɔ́l, ǎ Ńtondôbə ! yénə́ ákyāí míńzízíŋ myáma mí ngásámala ma, wa yǎ wadudu ma á mīm̀bɛ́ mí áwú, 15ású yə̄ nâ mə tam lɛ́ɛ̄ dúmá dóē ásə á mīḿbɛ́ mí ngɔn Síon ai nâ mə́ san ai miǹtag ású ákodé dóe. 16Məyɔŋ bíkúl mə́ ngáku ébé yā bébēn bə́ ngáfag, məkǒl mábán mə́ tīmbí bɔ̄ á mə́vɔ́d bə́ ngásɔli. 17Ǹtondôbə ǎ bɔ̄ nə́ bə́ yəm nyé, a tsíg ńtól, a bi m̀búgu mətǐŋ ólām wōē nyémēn. 18Bəbúg mətǐŋ bə́ dúgán á ndóan kɔ́m, mə́yɔŋ mə́sə̄ mavóan Zambá. 19Təge, m̀búbúá wâyǐ kig vóanaban a kələ kwí á məmaná, tɔ afidí bingɔ́ngɔ́l bí bod lâyǐ kig dzáŋaban á ńnomó etɔá. 20Tə́bə́gə́, ǎ Ńtondôbə ! Nə́ mod a zǎ dɔ̄ ! Məyɔŋ bíkúl mə́ tsígíbán ǹtól á mís móe ! 21Ǎ Ńtondôbə, soégē bɔ́ wɔ̄ŋ á mīńnə̄m, nə́ məyɔŋ bíkúl mə́ yəm nâ mâyi mǎn wū.